El departament de Serveis Socials estrena noves instal·lacions
01 de Diciembre de 2017

Carcaixent

El departament de Serveis Socials s’ha traslladat a les instal·lacions municipals de la Plaça Miguel Hernández, on estava ubicada antigament l’Oficina d’Atenció al Consumidor la qual s’ha reacondicionat per complet per poder adaptar-la al nou ús. Des de hui, els Serveis Socials bàsics prestaran atenció en les noves dependències, les quals disposen de tres despatxos individuals, un despatx compartit i una sala d’espera amb un mostrador per poder atendre als usuaris. La Unitat de Conductes Addictives i el Servei d’Infància, per la seua part, canvien de l’edifici Jose Maria Morante a les dependències de Serveis Socials, on també continuarà el SEAFI, el Servei Especialitzat d’Atenció a la Família i la Infància.

La regidora de Serveis Socials, Teresa Oliver, ha explicat que este canvi d’ubicació era necessari «per garantir una atenció digna i de qualitat als veïns i veïnes de Carcaixent». Així, ha afegit que les noves instal·lacions els ofereixen una major privacitat per a les persones que reben atenció «ja que sovint es tracten temes molt delicats i no han de quedar tan exposats a la resta d’usuaris que van a fer tràmits a l’Ajuntament».